De gærne har det godt (bok)

De gærne har det godt er en bok av Herodes Falsk som ble lansert i 2005 på Gyldendal Norsk Forlag. Boken er på grensen til å være en selvbiografi i den forstand at Falsk forteller om episoder (mange av dem komiske) i sitt liv. Da han ble intervjuet 1. mars 2012 på NRK programmet Førkveld, øynet han muligheten for at boka etter hvert vil bli solgt som Ebok.

De første hundre 

Det spørsmålet Falsk har blitt spurt mest om i sitt liv fram til bokens utgivelse i 2005, er hvorfor Prima Vera ble oppløst i 1984. Derfor velger han likegodt å starte boken med nettopp den historien.

Først en forhistorie fra 1982 i Stockholm da Jahn Teigen og Falsk er med i et svensk underholdningsprogram. 
Sommeren 1984 får Falsk en telefon fra Teigen som spør om han kan bidra med noe verbalt stoff mellom sangene som Teigen og Anita Skorgan fremfører i Borgholm i Sverige. 
Høsten 1984 er det meningen at Teigen og Skorgan skal ha et show i Stockholm, men siden deres datter Sara ble født i august samme år, vil Skorgan helst ta seg av spedbarnet. Derfor kontakter Teigen både Falsk og Tom Mathisen og foreslår at Prima Vera skal ta seg av showet i stedet. Falsk forteller i detalj hva som skjer mens de var i Stockholm, og hvorfor trioen ble oppløst.

En karriere som Frosk 

Fender Mustang

Det faktum at faren til Falsk hadde telefon (som ikke var en selvfølge tidlig på 1970-tallet), åpnet muligheten for at han kunne bli manager til bandet Frosk, som senere ble til Jonas Fjeld Rock'n'Rolf Band. Deres første spillejobb utenfor Drammen var dog ikke vellykket.

SOS – havørn på sparkstøtting

Falsk er på en badestrand i Stavern sammen med kamerater som prøver LSD.

Heya Hanga Heya

Jonas Fjeld Rock'n'Rolf Band skaffer seg sanganlegg, men det er ikke en enkel sak økonomisk sett. Falsk forteller en del om oppgaven med å være bandets manager.

Gøy på landet

Tre fortellinger fra turnelivet til Jonas Fjeld Rock'n'Rolf Band; først Rosendal på Vestlandet, deretter Årnes på Østlandet, og til sist Jæren i Rogaland.

Sverige, her kommer vi

I 1973 var det en rockemønstring i Chateau Neuf og åpningsbandet var Jonas Fjeld Rock'n'Rolf Band. Til tross for dårlig mottakelse fra publikum, blir de booket til en turné i Sverige sammen med blant annet Jan Rohde og Per Elvis Granberg. En bisarr episode fra et nachspiel er inkludert. Da turnéen ankommer Stockholm, dukker komplikasjoner opp.

Stridende C

Falsk slapp unna militæret, og her får du inngående kjennskap til fremgangsmåten.

A lighter shade of galskap

Som konferansier i Ålesund på 1970-tallet, kommer Falsk i kontakt med Gary Brooker fra Procol Harum og de to foretar et privat nachspiel sammen; kun de to.

En karriere i grønne strømper 

Å finne formen er ikke lett

Falsk forteller det han husker av hvordan han og Teigen kom i kontakt med hverandre og utviklet et vennskap/samarbeid. Teigen får en spillejobb på en av de første nattklubbene i Oslo og ber Falsk om å bli med; noe sistnevnte gjør med Fantomet-drakt og lang strikk som hjelpemidler.

Grønne strømpebukser

Prima Veras varemerke var grønne stillongser, og her får vi historien om hvordan og hvorfor trioen kom på den idéen.

The Norwegian Blue

Etter at NRK hadde vist Hotell i særklasse på 1970-tallet, skrev Falsk et brev til John Cleese og ga TV-serien ros. Han fikk svar tilbake og dermed var kontakten dem to imellom etablert. Da Monty Python hadde sine shows i Los Angeles i 1980, var Teigen og Falsk i samme by og, ved hjelp av flaks, kom de i kontakt med Cleese som ordnet billetter for dem til den siste forestillingen, samt at de fikk være backstage etterpå med mange prominente gjester.

Et show med varige mèn

Prima Vera har et show i Fredrikstad i juni 1978 og Falsk skader hånda si så stygt at han må øyeblikkelig på sykehus for å sy. Han får et råd av legen angående hvordan han ikke bør opptre på scenen i fremtiden. Dette rådet følger ikke Falsk eller de andre i Prima Vera.

En stor dag for norsk pop

Falsk ble med Teigen til Paris i 1978 i forbindelse med Eurovision Song Contest. Men den som blir beskrevet som mest sprø under oppholdet, er produsenten/manageren Tore Syvertsen. Kvelden før Teigen skal fremføre «Mil etter mil», har både han og Falsk besøk på hotellrommet av to damer som de verken har sett før eller siden. Til slutt får leseren innblikk i hva som fikk 0-poeng fiaskoen til å bli en «omvendt suksess». En flaske champagne og en sensasjon-søkende fotograf var blant hjelpemidlene. Falsk forteller hvordan alt skjedde i detalj.

Det viktigste i showbiz er bingo

TV-serien Seinfeld og Prima Vera-albumet Brakara oppnådde hver sin suksess i hvert sitt tiår og land, men årsaken til dette skal visst nok ha vært flaks. Falsk utdyper dette nærmere.

Møte med en vaskeekte filmmogul

 Teigen og Falsk møter filmprodusenten John M. Jacobsen for første gang i 1980.

Noen passer i byen – andre på vidda

To historier blir servert. Først ut er Prima Vera på turne i Nord-Norge i 1981 hvor bilen streiker i cirka 40 minusgrader. Deretter er Falsk i Manhattan i New York City i 1987 i forbindelse med premieren av Veiviseren..

Mein erste Liebe

Året er 1978 og Teigen, Falsk og manager Tore Syvertsen er i Hamburg for å spille inn albumet En dags pause. Det gjenstår tekst til en ballade før albumet er ferdig. Falsk sliter med å finne på en brukbar tekst, men får uventet inspirasjon fra en overskrift og et bilde i et ukeblad som han tilfeldigvis blar i. Resultatet ble teksten til «Min første kjærlighet». I boken røper Falsk navnet på jenta fra Drammen som han svermet for i sine yngre år.

Joku Fahr – popidol

Joku Fahr var et kallenavn som Tom Mathisen fant på til sin far som spilte trekkspill på en del innspillinger med Prima Vera.

Bordeller og hardkokte reportere

Journalistikkstilen til ukeblader som Se og Hør og NÅ får en nøye oppstrammer av Falsk. Det samme får spesielt Arve Juritzen som var journalist for NÅ på 1980-tallet.

Mysteriet med den grønne skjorten

Prima Vera er på turne i Narvik våren 1979 og når Falsk skal ha frokost sammen med de to andre i trioen, legger han merke til en annen mann ved et annet bord, som har på seg Falsk sin grønne skjorte. Falsk fremlegger en teori om hva det kunne komme av.

Til kongelige å være var vi svært uskyldige

Prima Vera skal lansere albumet Den 5te i oktober 1981, og får drahjelp til et stort PR-stunt av en sensasjon-søkende journalist som ringer slottet etter at pressekonferansen er ferdig. Årsaken er at omslaget viser en fotomontasje av Prima Vera sammen med tre kongelige personer. Teigen og Falsk blir nødt til å møte opp hos regjeringsadvokaten for å underskrive et dokument hvor de erklærer at de ikke skal selge flere eksemplarer med det omslaget. Derfor blir et nytt coverbilde tatt, og settingen for det nye fotoet foregår ikke hvor som helst.

I kveld: dronning Elizabeth og Kong Olav

Prima Vera befinner seg i «garderoben» på en restaurant i Flekkefjord rett før de skal entre scenen. En som arbeider i restauranten stikker hodet innom, og kommer med et spørsmål som gjør trioen forvirret.

Latterlig slankekur

Forfatteren er på legebesøk for å få belyst hvorfor han ikke føler seg slank.

Livet er et spill, men heldigvis kan du jukse

Herodes Falsk har levd med dårlige og gode kritikere i alle sine yrkesaktive år. Her får vi noen småhistorier blant annet fra da Prima Vera hadde sine nostalgishows på Sentrum Scene høsten 2000. De fikk terningkast 5 av VG og 1 av Dagbladet. Vi får også en historie fra Drammen da en anmelder ikke forsto forskjellen på det å skrive en anmeldelse i en avis, kontra det å forstyrre Falsk med sine negative meninger mens sistnevnte prøvde å kose seg privat på en restaurant sammen med sin kjæreste. Falsk måtte gå grundig til verks for å informere anmelderen om akkurat den forskjellen.

Utviklingen går aldri fortere enn at det er tid til lunsj

Her dveles det med utviklingen av innspillingsteknikk fra og med da Falsk var med i Jonas Fjeld Rock'n'Rolf Band til cirka 1990-tallet. Marius Müller og Falsks forhold til mat blir også nøye nyansert. Leserne får også historiene om hvordan albumene Mentalkrem, Cheek to Cheek,  Viggo & Reidar synger julen inn. En jul i containeren  og To grunner til ikke å ha sex i kveld ble til på både godt og vondt.

Humor (pause) 

Falsk reflekterer over faget humor, og utøverne Harald Eia, Bård Tufte Johansen, Otto Jespersen, Steve Martin og Robin Williams blir nevnt. Ellers synser han om Idol og samlealbum. Til slutt gir han leseren formelen på en vits.

En karriere uten underbukse

Forfatteren oppsummerer hva han har deltatt i årene 1985 – 2003 samt at han takker sine trofaste fans for bra support opp gjennom årene.

Born in Drammen

Før Prima Vera ble oppløst i oktober/november 1984, hadde Falsk innsett at han for alvor måtte finne på andre ting å livernære seg på, enn bare Prima Vera samt å være tekstforfatter for Teigens sanger. Derfor lagde han et stand-up show som etter hvert resulterte i hans første album Born in Drammen. Falsk forteller litt om hvorfor han valgte å være så grov (til 1984 å være) i sine vitser. Han forteller også om hva han mener om at nettopp han har fått skylden for at Drammen har fått et «harry»-stempel.

Spør Marius

På 1980-tallet hadde Marius Müller en fast spalte i VG som het Spør Marius. Dette avfødet julebord hvor Falsk var frivillig stedfortreder dersom Müller ikke hadde anledning selv til å være med. Ellers mottar leseren inngående kunnskap om Müllers hukommelse.

Fasadeklatring og andre dødelige sykdommer

Falsk/Mathisen er på Vestlandsturne, og Mathisen føler seg ikke bra. Han klarer å gjennomføre showene, men tilstanden før og etter er så som så.

Van Falsk

Falsk har også hatt en kortvarig karriere som kunstmaler, og gir leseren et innblikk i den perioden.

Fryseboks med veranda mot Atlanterhavet

Vinteren 1985 var det usedvanlig kaldt i Oslo, og Einar Schanke og hans kone Lollo overtaler en nølende Falsk å kjøpe en ett roms leilighet på Gran Canaria.

Showbiz - the Movie

En del småhistorier rundt filmen som fans av Falsk/Mathisen anser som en kultfilm.

Varsku her! Tullinger på farten!

En av Falsks beste venner er Øivind Blunck. Leserne får historien om deres første møte på Ullern samt en tur til Blunks hytte på Hardangervidda hvor oppførselen til de begge blir så bisarr at Falks hund ber om å bli sluppet ut. Til slutt er de begge i London for å overvære en konserte med Gene Pitney. Før sistnevnte entrer scenen, skal publikum etter planen bli underholdt av en irsk komiker. Blunck har andre planer om hvordan underholdningen skal utarte før Pitneys del av showet.

Kloke sko

Jan Arild Slinning, Nils Ole Oftebro, Trond Brænne og Falsk er på restaurant i Oslo, og de foretar et nachspiel hjemme hos Slinning som får en uvanlig avslutning.

Den magiske lykkesofaen i Drammen

Personer som Teigen, Mathisen og Jan Fredrik Karlsen har alle gjort suksess. Falsk har en sterk teori om hva som hjalp dem på vei.

Dårlig påvirkning

Et par gode råd til folk som drømmer om et liv i showbiz, eller som har akkurat startet i det yrket.

Kompaniskap (og vennskap)

Falsk røper enkelte sider fra manager Bjørn Holbæk-Hanssen og kompis/kollega Tom Mathisen som til tider lider av hypokonderi. Forfatteren røper når Mathisens sykdom var på sitt verste.

Vår mann fra Pluto

Synsing om Alex Rosén som Falsk/Mathisen jobbet sammen med i prosjektet Credo Zeppo fra 2003.

Overdose av nakne damer

En instruksjon om hvordan Falsk og Mathisen følte seg når de er omgitt av nakne striptease damer i forbindelse med sine shows. Også litt synsing om hvordan disse damene er som mennesker, både med og uten klær.

Forord ved bokens slutt

Falsk har nettopp mistet sin mor rundt sin konfirmasjonsalder, og synes det er rart at alle rundt han gråter i og med at det er hans mor som har gått bort. De andre har liksom ikke helt samme relasjon til henne som eksempelvis Falsk.

Forfatterens manglende research/hukommelse 

I en fotnote på side 192 skriver Falsk at «research om kjedelige ting har aldri vært min sterke side». Han har rett i sin manglende research/hukommelse på to punkter:

side 16/17: Det står at den svenske singlen «Det är Sverige som är bra»/«Så lycklig i Norge»/«Två minuters tystnad» ble innspilt i forbindelse med oppholdet i Stockholm høsten 1984. Dette stemmer ikke overens med andre kilder. På plateetiketten står det 1980, og i et VG-oppslag fra tampen av 1979, forteller Teigen at singlen var i ferd med å bli lanseret.
side 88: Han skriver om filmen Help! av The Beatles hvor en av gruppens medlemmer havner i en kjeller sammen med en tiger. Falsk mener det var George Harrison som ble tildelt rollen som potensielt tiger-offer, men det korrekte er Ringo Starr.

Referanser

Selvbiografier
Bøker fra 2005